**ПРОТОКОЛ ОТ ПЕТОТО ИЗВЪНРЕДНО ЗАСЕДАНИЕ НА**

**ОБЩИНСКИ СЪВЕТ-РУСЕ**

**Проведено на 01 февруари 2016 година, начало 9:00 часа**

От общо 51 общински съветници присъстваха 49, отсъстваха Марияна Иванчева и Венцислав Великов. Заседанието бе открито и ръководено от чл.-кор. проф Христо Белоев.

 **Чл.-кор. проф. Хр. Белоев:** Откривам заседанието на Общинския съвет. Моля, проверка на кворума, гласувайте с устройствата. 41 общински съветници в залата, има още, които се регистрират, имаме необходимия кворум, може да започнем обсъждане по дневния ред. Така, както са предложение точките питания нямаме от общински съветници и предлагам извънредна точка, която касае установяване на позиция на Община Русе по повод въпросиот дневния ред на редовно заседание на Асоциацията ВиК. Заседанието, събранието ще се проведе на 24 февруари, преди следващата сесия, няма да имаме възможност да се произнесем по тези въпроси, така че предлагам да влезе като допълнителна точка в дневния ред. По дневният ред предложения други? Моля, да гласуваме по дневния ред.

**КВОРУМ – 46. С 46 гласа „за”, 0 „против” и 0 „въздържали се” така се прие следния**

**ДНЕВЕН РЕД**

1. **К.Л. 93** Приемане на Стратегия за управлението и разпореждането с общинска собственост за периода 2015-2019 година
2. **К.Л. 94** Приемане на Отчет за състоянието на общинската собственост за периода от 01.01.2015 г. до 31.12.2015 г. и Годишна програма за управление и разпореждане с имотите – общинска собственост през 2016 г.
3. **К.Л. 95** Приемане на отчет за изпълнение на Програма за развитие на туризма в Община Русе за 2015 г. и Приемане на Програма за развитие на туризма на Община Русе за 2016 г.
4. **К.Л. 92** Приемане на бюджет на Община Русе за 2016 година и Приложенията към него
5. Приемане на Решение за установяване позицията на Община Русе по повод въпроси от дневния ред на редовно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 24.02.2016 г.

**1 Точка**

**Приемане на Стратегия за управлението и разпореждането с общинска собственост за периода 2015-2019 година**

 **Чл.-кор. проф. Хр. Белоев:** Госпожа Шилкова, заповядайте.

 **Г-жа Д. Шилкова:** Уважаеми общински съветници, в началото на мандата Общинския съвет приема стратегия за управление и разпореждане с общинска собственост, това е изискване по закон. Стратегията беше разгледана на всички комисии, нямаше забележки към нея, поддържаме я във вида, в който сме я внесли.

 **Чл.-кор. проф. Хр. Белоев:** Благодаря ви. По стратегията за управление и разпореждане с общинска собственост имате думата за въпроси и изказвания. Доктор Константинова, заповядайте.

 **Д-р Т. Константинова**: Благодаря, г-н Председател. Уважаеми г-н Кмете, колеги, във връзка с един въпрос, който ме е интересувал много сериозно и съм го разглеждала и в предишните общински съвет искам наистина да задам въпрос. Всички ние сме чели добре този материал, в който в общите положения се говори, че се управлява в интерес на населението на общината с грижа на добър стопанин, съобразно предназначения и нуждите, които са предоставени. Но също се говори и за това, че е необходимо да се направят стъпки, така ... казано за такива стратегии, които са целесъобразни и в интерес на общината и населението. И стигам до темата, а именно в рамките на общинските съвети, в които съм била общински съветник винаги са се продавали земеделски земи с предназначение земеделски земи на изключително ниски цени, което съответства на закона. Те са в различни райони на Русе и други села, знаем всички имената, няма да изреждам всички – Дрибак, Караманлийка и т.н. В предходният Общински съвет зададох въпрос, на който г-н Наков ми отговори, че това, което аз смятам, че би било целесъобразно да се направи или поне проучи би струвало изключително много средства на общината. В момента тези земи се продават на много ниски цени, обществена тайна е, че се препродават веднага, след 1-2 сесии се внасят за промяна на предназначението и с намерение за строителство. Моят въпрос е следния – дали в стратегията или в плановете на администрацията съществуват такива действия, които да проучат тези земи, да се види кои би било целесъобразно евентуално да се предприемат действия за промяна на собственост, на предназначението, да се създаде устройствен план, регулация и разбира се схеми по инфраструктура, ВиК и ел. Като по този начин тези земи биха били много по-ценни и много повече приходи биха се внесли в хазната на общината.

 **Чл.-кор. проф. Хр. Белоев:** Времето ви изтича.

 **Д-р Т. Константинова:** Разбира се това струва много знаем от предишния отговор, но дали не може поне предварително проучване на площите да се направи. И разчет на това дали би било в плюс на общината да извърши всички тези последващи действия, поне проучване.

 **Чл.-кор. проф. Хр. Белоев:** Да, госпожа Шилкова ще отговори.

 **Г-жа Д. Шилкова:** Доктор Константинова, такива мерки са взети още предния мандат. На всяко искане за закупуване на имот се извършва обстойна проверка, включително и на място. Всеки конкретен случай се разглежда много подробно на комисия общинска собственост, където има представители на всички политически групи. Освен това, знаете че Общинския съвет прие коефициенти за продажба на тези имоти, където атрактивните местности са с по-висок коефициент. Така, че мисля, че контрол се осъществява.

 **Чл.-кор. проф. Хр. Белоев:** Благодаря. Удовлетворени ли сте от отговора? Други въпроси, ако има, изказвания? Не виждам, гласуваме по точката.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 99**

 На основание чл. 21, ал. 2, във връзка с чл. 21, ал. 1, т. 8 и т. 12 от ЗМСМА и чл. 8, ал. 8 от ЗОС, Общински съвет – Русе реши:

 Приема Стратегия за управлението и разпореждането с общинска собственост за периода 2015-2019 година, съгласно Приложение №1.

**2 Точка**

**Приемане на Отчет за състоянието на общинската собственост за периода от 01.01.2015 г. до 31.12.2015 г. и Годишна програма за управление и разпореждане с имотите – общинска собственост през 2016 г.**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** По този материал също нямаше предложения за промяна. Само ще добавя, че годишната програма е един отворен акт. Знаете, че при всеки нововъзникнал случай тя подлежи на актуализиране, което също става със санкция на Общинския съвет. Поддържам предложението.

 **Чл.-кор. проф. Хр. Белоев:** Имате думата за въпроси, изказвания. Не виждам, гласуваме точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 100**

 На основание чл. 21, ал. 2, във връзка с чл. 21, ал. 1 т. 8 от ЗМСМА, чл. 8, ал. 1 и ал. 9, чл. 66а от ЗОС и чл. 4, ал. 2 и ал. 3 от Наредба №1 на Общински съвет – Русе, Общинският съвет реши:

 1. Приема Отчет за състоянието на общинската собственост и резултатите от нейното управление за периода от 01.01.2015 г. до 31.12.2015 г.

 Приложение №1 – Отчет за състоянието на общинската собственост и резултатите от нейното управление за периода от 01.01.2015 г. до 31.12.2015 г.

 Приложение №2 – Сравнителна таблица за дейностите по управление на общинската собственост за 2012 г., 2013 г., 2014 г. и 2015 г.

 2. Приема Годишна програма за управление и разпореждане с имотите – общинска собственост през 2016 година.

 Приложение № 3 – Годишна програма за управление и разпореждане с имотите – общинска собственост през 2016 година.

**3 Точка**

**Приемане на отчет за изпълнение на Програма за развитие на туризма в Община Русе за 2015 г. и Приемане на Програма за развитие на туризма на Община Русе за 2016 г.**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Предложеният на вашето внимание отчет и програма за развитието на туризма през 2016 година са разгледани обстойно и одобрени от консултативния съвет по туризъм. По време на комисиите на Общински съвет не постъпиха нови предложения, поддържам внесения материал във вида, в който е постъпил.

 **Чл.-кор. проф. Хр. Белоев:** Благодаря. Имате думата за въпроси и изказвания. Не виждам, гласуваме точката. (коментар от зала не се чува) Да спрем гласуването и наново да пуснем системата. Така, гласуваме.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 101**

На основание чл. 21, ал. 2, във връзка с чл. 21, ал. 1, т. 12 и т. 24 от ЗМСМА, и във връзка с чл. 11, ал. 1 от Закона за туризма, Общински съвет – Русе реши:

1. Приема Отчета на Програма за развитие на туризма на Община Русе през 2015 г., съгласно Приложение 1.
2. Приема Програма за развитие на туризма на Община Русе за 2016 г., съгласно Приложение 2.

**4 Точка**

**Приемане на бюджет на Община Русе за 2016 година и Приложенията към него**

 **Чл.-кор. проф. Хр. Белоев:** Госпожа Пенева, заповядайте.

 **Г-жа Ем. Пенева:** Уважаеми дами и господа общински съветници, предложения проект за бюджет за 2016 година на Община Русе е разработен в съответствие с изискванията на: Закон за публичните финанси, Закон за държавния бюджет на Република България /ЗДБРБ/ за 2016 г., Постановление на МС №380/29.12.2015 г., Решение на МС на Р България №1022/28.12.2015 г. Натурални и стойностни показатели за прилагане на стандартите в делегираните от държавата дейности за 2016 г. за Община Русе. Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе. Писмо №ФО-1/12.01.2016 г. на Министерство на финансите с указания относно съставянето и изпълнението на бюджетите на общините и на сметките за средства от Европейския съюз през 2016 г. Проектобюджет на Община Русе за 2016 година е с обща рамка 102 186 889 лв. Проектът за бюджет е балансиран при осъществен анализ на приходите 2016-та и разчет на разходите съгласно приоритети заложени в програмата за управление и стратегическия план за развитие на общината. На диаграмата е видно, че капиталовия бюджет е в размер над 9 милиона, а текущия бюджет е в размер над 92 милиона, същият се разделя на държавни дейности и местни дейности. Като съотношението е 48% за местни дейности и 52% за държавни дейности. Сравнителната диаграма на проектобюджет 2015 и 2016 показва, че през 2015-та общия размер първоначален на бюджет 2015 г. е бил 97 000 000. През 2016 г. Община Русе продължава изпълнението на следните приоритети: успешно приключване на важни инфраструктурни проекти и усвояване на Европейски средства в новия програмен период 2014-2020 г.; запазване на културните ценности, развитие на спорта и културния туризъм; инфраструктура, образование, здравеопазване, социална сфера. Акценти в проектобюджет 2016-та: Осигуряване на средства във всички сфери на обществения живот, чрез усъвършенстване и устойчивост; запазване размера на местните данъци и такси; въвеждане на електронни административни услуги; балансирано развитие на централната градска част, кварталите и малките населени места; активно участие в Националната програма за енергийна ефективност на жилищните сгради; привличане на средства по национални, европейски и международни програми. Продължаване социалната политика на Общината е приоритетно ориентирана към финансирането на основните социални отговорности. Инвестиционната програма обхваща: обновяване и модернизиране системата за улично осветление; електрическо захранване на Кея; ремонт и изграждане на детски и спортни площадки, спортни игрища; благоустрояване и озеленяване на междублоковите пространства. Бюджетната политика е насочена към ефективно, ефикасно и законосъобразно разходване на средства; без просрочени задължения; висока събираемост на собствените приходи. Тези приоритети за Община Русе са намерили отражение в проектобюджета за 2016 г., който ще осигури основните дейности за постигане на поставените цели. В бюджет 2016-та предвиждаме: ръст на средствата за помощи по Наредба №21 на Общински съвет; ръст във функция „Образование“ – издръжка и оборудване в детски градини; осигурени са средства за СИП по Религия и Русезнание, подпомагане на деца с високи постижения в областта на науката, културата и спорта; средства за финансиране на събития по общинския план за развитие на младежта; допълнителни средства за дофинансиране на непълни и слети паралелки. Във функция „Здравеопазване“ са осигурени издръжки на детски ясли и Млечна кухня; издръжка на медицинско обслужване на спортуващи учащи; издръжка на здравни кабинети в спортен комплекс „Локомотив“, „Дунав“ и квартал ДЗС както и на 1 нов здравен кабинет в спортен комплекс „Ялта“; увеличение на средствата за скрининг, профилактика и лечение на гръбначни изкривявания на ученици; увеличение на средствата по Програма „Асистирана репродукция“ от 45 000 лв. на 50 000 лв. през 2016-та година. Във функция „Социално осигуряване, подпомагане и грижи“ е осигурена устойчивостта по социални проекти – Кризисен център, Дом „Майка и бебе“, ЦНСТ, Дневен център за деца с увреждания; увеличени средства в дейност „Клубове на пенсионера, инвалида и др. Ръст на средствата във функция „Жилищно строителство, комунално стопанство и опазване на околната среда“ – възнаграждения и издръжка на ОП „Паркстрой Русе“ и ОП „Комунални дейности“; завишаване на средствата за улично осветление на гр. Русе и малките населени места; увеличени средства за поддържане на зелените площи и фонтани; значителен ръст на фонд „Малки населени места“ от 160 000 лв. на 320 000 лв. през 2016 г. Ръст на средствата за почивно дело, култура, религиозни дейности – издръжка на ОП „Обреден дом“, ръст в културния календар на гр. Русе и на средствата по Програма „Спорт“; осигурени средства за Мартенски Музикални Дни, Фондация „Русе - град на свободния дух“, осигурени средства за Русе - Европейски град на спорта в размер на 100 000 лв. Функция „Икономически дейности и услуги“ са осигурени средства за зимно поддържане и снегопочистване, издръжка на ОП „Управление на общински имоти“, ОП „Спортни имоти“, ОП „Русе арт“, Младежки дом и Общински детски център и средства за издръжка на Туристически център. Бюджет 2016 г. осигурява средства за финансиране на предстоящи проекти по Европейски програми и резерв за непредвидени и неотложни разходи в размер на 500 000 лв. Бюджетните взаимоотношения с републиканския бюджет за 2016 година са в общ размер 51 474 083 лв. Като сравнение с 2015 г. Общата субсидия за делегираните държавни дейности е завишена с над 2 300 000 лв., при запазване на размера на сумата за основен ремонт на общинска пътна мрежа и трансфера за зимно поддържане и снегопочистване. Пред вас е механизма за предоставяне на субсидии от Републиканския бюджет като суми и срокове за предоставяне. Приходната част на бюджета е съставена от данъчни и неданъчни приходи, приходи от концесии и дарения, постъпления от продажба на нефинансови активи, дарения от страната и чужбина и бюджетните взаимоотношения с Централния бюджет. Като съответно са осигурени и трансферите, които са предназначени, както за съфинансиране на проекти, така и трансфери в полза на Драматичен театър „Сава Огнянов“ - 100 000 лв.; Държавна опера - 100 000 лв.; Държавен куклен театър - 32 000 лв. и съответно това, което се предвижда по Красива България, свързано с ремонт на АГ „Гео Милев“. Стратегически обекти включени в инвестиционната програма на Община Русе: изготвяне на проект: за ремонт на сграда на ул. „Иван Вазов“ №15 /къща на Стефан Симеонов/; Клуб на дейците на културата; Въвеждане на мерки за енергийна ефективност: проектиране и енергийно обследване; обновяване на 20 бр. детски площадки; изграждане на нова детска площадка; изграждане на 2 бр. площадки за фитнес на открито; изграждане на 2 бр. площадки за стрийт фитнес; основен ремонт на 2 бр. спортни игрища; ремонт на покрив и реставрация на фасада корпус „А“ на Доходно здание; доставка и монтаж на стълбищна платформа за инвалидни колички на входа на сградата на „Местни данъци и такси“, ул. „Котовск“ №1; ремонт на общинска пътна мрежа; трактор с прикачен инвентар, предназначен за справяне със зимни условия; изграждане на улични осветления в различни квартали на града за над 200 000 лв.; електрическо захранване на Кея; благоустрояване бл. 307 и бл. 304 в кв. „Чародейка Г-север“; благоустрояване бл. „Янтра І“ – терен между ул. „Неофит Рилски“, ул. „Митрополит Григорий“, ул. „Марин Дринов“ и ул. „Студентска“; реконструкция кръстовището на ул. „Потсдам“ с ул. „М. Арнаудов“; изграждане на чешмички на ул. „Цар Асен“, на кея и бл. „Пушкин“; изграждане на канал по ул. „Въча“; кухненско оборудване за Детска млечна кухня, климатици за Детска млечна кухня и за детски ясли; косачки за кметство Мартен и кметство Просена; храсторези – кметство Басарбово, Хотанца и ОП „Паркстрой“; бензинопил - кметство Сандрово; компютърни системи. Най-общо разпределението на разходите по функции изглежда по следния начин: функция „Общи държавни служби“ акумулира над 8 милиона, от които от държавно финансиране над 2 900 000, а общинското финансиране е над 5 000 000. За държавното финансиране се прилагат единни стандарти за изчисляване на средствата за минимално кадрово осигуряване по групи общини на делегираната от държавата дейност „Общинска администрация”, а в местните дейности са планирани съответно възнагражденията и издръжката на Общински съвет, издръжката на общинска администрация и кметствата, представителни разходи на общината, на кметствата, съответно и разходи на Общински съвет; стипендии за 3-ма студенти; помощи по решение на Общински съвет; подпомагане с 300 лв. на дете в приемно семейство по решение на Общинския съвет; данъци, такси, съдебни обезщетения и др. Функция „Отбрана и сигурност“ акумулира над 1 600 000 лв. като държавното финансиране е 394 000, общинското е над 1 245 000. От държавно финансиране се осигуряват съответно заплати, осигурителни плащания на 11 броя щатен персонал и 5 броя нещатни денонощни дежурни. Материално стимулиране на 22 броя обществени възпитатели и на членовете на Местната комисия за борба с противообществените прояви на малолетни и непълнолетни (МКБППМН) и издръжка; материална издръжка на военен отчет, детска педагогическа стая, районни инспектори, Общински съвет за наркотични вещества, Превантивно-информационен център. С общински средства в тази функция са осигурени съответно фонд „Бедствия”в размер на 100 000 лв.; превенция и борба със СПИН и наркотични вещества, за дейността на Местната комисия за борба с трафик на хора. В тази функция е предвиден и бюджета на СЗ „КООРС”. Функция «Образование», това е функцията, за която се осигуряват най-много средства в общината. Тя акумулира над 34 000 000, като от държавно финансиране получаваме 31 000 000, а общината осигурява над 2 800 000. Държавното финансиране съответно е предназначено за възнаграждения, осигурителни вноски за персонала, средства за безопасни и здравословни условия на труд на персонала и част от издръжка на 4 708 деца в целодневните детски градини и ОДЗ, 13 деца със специални образователни потребности в детска градина, 109 деца в яслена група; 208 деца от подготвителните полудневни групи. Възнаграждения, осигурителни вноски и издръжка на 12 003 ученици в общообразователните училища, 100 ученици в средношколско общежитие, 60 ученика в специални училища. Осигурени са целево от държавния бюджет средства в размер на 301 575 лв. за добавка на подобряване на материалната база на училищата. Общинското финансиране в тази функция е насочено основно за: издръжка на целодневните детски градини и подготвителна група; оборудване на детските градини; дофинансиране на непълни и слети паралелки; средства за подпомагане и стимулиране на даровити деца; СИП по Религия и Русезнание. В тази функция са осигурени средства в размер над 141 000 лв. по проект „Светилник“. Функция „Здравеопазване“ акумулира над 4 600 000 лв., държавното финансиране е над 3 600 000, а общинското 1 082 355 лв. Средствата са предназначени от държавния бюджет за здравни кабинети в детски градини, училища, детски ясли, Млечна кухня. Общинските средства предназначени съответно за издръжка на детски ясли и Млечна кухня; за медицинско обслужване на спортуващи ученици; за скрининг, профилактика и лечение на гръбначни изкривявания; за издръжка на медицински кабинет в ДЗС, общинска програма „Асистирана репродукция“. Функция „Социално осигуряване, подпомагане и грижи“ акумулира над 9 000 000, от които 8 са от държавния бюджет и 1 176 938 от общинския бюджет. Държавните средства съответно осигуряват възнаграждения, осигурителни вноски и издръжка за 234 места в Дом „Възраждане”, 82 места в Дом „Милосърдие”, 120 места в Дом „Приста. Осигурени са и средства за социални услуги предоставяни в общността на 10 броя услуги. Общинското финансиране обхваща възнагражденията, осигуровките, издръжката на домашен социален патронаж; звеното за обслужване програмата за временна заетост; средства за подпомагане издръжката на пенсионерските клубове; клубове на хора в неравностойно положение – Кураж, Смелост, Доверие; Съюз на слепите; Съюз на глухите; Асоциация на сляпо-глухите; Свят за всички; Съюз на инвалидите в България.

Средства са осигурени за обществена трапезария и устойчивост на завършени социални проекти. Функция „Жилищно строителство, БКС и опазване на околната среда е в общ размер над 21 000 000 и се осигуряват единствено и само от собствени средства на общината. Разходите в тази функция се финансират изцяло от общински приходи и покриват широк спектър от дейности в комуналната сфера, благоустрояването и опазването на околната среда. Тук са разходи, както за осветление на улици и площади, така и за изграждане, ремонт и поддържане на улична мрежа, където се намират бюджетите на ОП „Комунални дейности“. Дейност „Други дейности по жилищното строителство и регионално развитие“, която заема най-голяма част от функцията, тук са: средствата за проектиране; инвестиционно проектиране във връзка с енергийната ефективност; събаряне на сгради; геоложки и геодезически дейности; технически наблюдения на язовири в Николово, Образцов чифлик; поддържане на системи за пожароизвестяване; текущи и аварийни ремонти на общински имоти; енергийни обследвания и издаване на сертификати за енергийна ефективност на обекти общинска собственост; разработване на концесионни анализи; отчуждаване на имоти; експертизи и изследвания на деформации. Предпроектно проучване на проекти по инвестиционен приоритет „Интегриран гр.транспорт“ по ОП „Региони в растеж“, консултантска помощ по Национална програма за енергийна ефективност на многофамилни жилищни сгради; извършване на енергиен мениджмънт; паспортизация, технически паспорт на язовир Николово и язовир Образцов чифлик, общинската кампания „Малки населени места“, както и средства предназначени за благоустрояване за кметствата. Дейност „Управление, контрол и регулиране на дейностите по опазване на околната среда“ са планирани средства, които осигуряват санитарната програма на общината за третиране против комари, кърлежи, която в сравнение с миналата година е увеличена с 20 000 лв. и екологични мероприятия. За дейност „Озеленяване“ са предвидени средства за поддържане на зелени площи, включително резитба на дървета, вода, горива и ел. енергия; растителна защита; доставка на пейки; поддържане на фонтани; паспортизация; разходи в кметствата. Дейност „Чистота“ съответно са заложени текущия бюджет на дейността като от средствата от такса битови отпадъци съответно са пренасочени към приходната част със знак минус всички отчисления, които са свързани със Закона за управление на отпадъците. Дейност „Други дейности по опазване на околната среда“ се намира бюджета на ОП „Паркстрой Русе“. Функция „Почивно дело, култура и религиозни дейности“ акумулира над 5 000 000, от които 1 857 000 са от държавно финансиране, а общинското финансиране е над 3 188 000. В тази функция държавното финансиране осигурява средства за възнаграждения ,осигурително вноски, издръжка на 177 субсидирани бройки в делегираните държавни дейности библиотека, музей, Художествена галерия и читалища. С общински приходи в тази функция се осигуряват дейностите по почивно дело, програма „Спорт“, която е сравнение с миналата година от 520 е завишена на 702 000 лв.; средства за европейски град на спорта; оркестри и ансамбли в това число субсидията за „Найден Киров“; подпомагане разходите за погребения на социално слаби; трудовите разходи и издръжка на ОП „Обреден дом“; дофинансиранията с общински приходи на читалищата. Тук съответно е културния календар на общината, в това число Мартенски музикални дни, програма „Култура“, Фондация „Русе-град на свободния дух“. Функция „Икономически дейности и услуги“ акумулира над 7 500 000 лв. като държавното финансиране е едва 69 000, а общинското над 7 448 000. Като в държавните дейности от преходен остатък от 2015 година, получени в края на годината са целеви субсидии за вътрешноградски и междуселищни пътнически превози, които бяха разпределени и предоставени в началото на 2016 година. Разходите в тази функция се финансират от общински приходи и целева субсидия за снегопочистване. Планирани са разходи за зимно поддържане от собствени приходи в размер на 200 000 лв. Тук е транспортна субсидия за осигуряване на безплатно пътуване на учащи до 16 години от закрити училища в град Русе и кметствата, както и за намаляване на картите за възрастни граждани, ученици, хора с увреждания, и доплащане превоза с градски линии извън строителни линии. Приют за безстопанствени животни. Ремонт и поддръжка на асансьори – пътни възли. Възнаграждения и издръжка на дейности по поддържане на летището. В тази функция също са и разходите свързани с развитие на туризма, издръжката на Туристическия център, устойчивост по проект „Реки на времето“. И както всички бюджети на Младежки дом, Общински детски център, ОП „Управление на общински имоти“, „Русе-Арт“, „Спортни имоти“ и приватизация. Последната функция „Разходи некласифицирани в други функции“ в размер на 634 000 са предназначени за лихви за кредити и такси ангажимент по заеми и резерв за непредвидени и неотложни разходи в размер на 500 000. От направеното представяне на разходите по функции е видно, че най-голям дял заема функция „Образование“, следвана от функция „Жилищно строителство, БКС и опазване на околната среда“ и на трето място са разходите във функция „Социално осигуряване, подпомагане и грижи“. Изпълнявани проекти през 2016 година: Нови възможности за грижа“ – 125 бр. лица, назначени на трудови договори предоставят социална услуга „Личен асистент“ в домовете на потребителите. „Закриване и рекултивация на съществуващото общинско депо на територията на гр. Русе“; „Равен достъп на деца в риск до предучилищна подготовка и интеркултурно образование чрез иновативно обучение, интегриран подход и привлекателни условия в детските градини в Община Русе”; „Кризисен център на територията на Община Русе за жертви на домашно насилие и насилие, основано и на полов признак и предоставяне на услуги в него”; Областен информационен център Русе; „Интегриран подход на Община Русе за интеграция на ромите и други уязвими групи на територията на общини от Област Русе“; „Мерки за повишаване на енергийната ефективност в четири сгради от образователната инфраструктура» /ремонтни дейности за подобряване на енергийната ефективност на ОУ „Любен Каравелов“, СОУ по европейски езици, ОУ „Никола Обретенов“ и ЦДГ „Незабравка 2“. „Прилагане на мерки за енергийна ефективност на обекти ЦДГ "Чучулига" и "Радост". Предстоящи проекти, за които няма до момента сключени договори по финансов механизъм по европейски инвестиционни програми: „Финансиране изработването на проект за Общ устройствен план на общината“; „Реконструкция и експониране на емблематични културни обекти с висок туристически потенциал в Еврорегион Русе-Гюргево“ с проектна стойност над 7 000 000. „Валоризация на общото местно и европейско нематериално културно наследство чрез Интерактивен музей“, проект на стойност над 8 000 000. Добре развита транспортна система в Еврорегион Русе-Гюргево за по-добра свързаност с трансевропейската транспортна мрежа TEN-T**“,** проект на стойност над 7 000 000. **„**Развитие на поречието на река Дунав за по-добра свързаност на Еврорегион Русе-Гюргево с Паневропейски транспортен коридор №7“, проект на стойност над 10 000 000. „Създаване на общ център и база данни за управление на риска и територията по река Дунав“, проект над 8 000 000. Национална схема за зелени инвестиции: Прилагане на мерки за енергийна ефективна на 4 обекта на територията на Община Русе, в т.ч. Общежитие за средношколци; ЦДГ „Райна Княгиня“ гр. Мартен; Общински детски център за култура и изкуство иОУ „Отец Паисий“ гр.Мартен, проектната стойност е над 2 000 000; СОУ „Йордан Йовков“ над 400 000. Към момента се подготвят формуляри за кандидатстване по Оперативни програми „Региони в растеж“ – размер на безвъзмездна финнасова помощ за Община Русе е 56 036 818 лв., както „Наука, образование и интелигентен растеж“ и „Техническа помощ“. Подготвят се заявления за проявен интерес в рамките на „Инвестиционна програма за климата“ на Националния доверителен екофонд за 17 обекта от образователната и здравната инфраструктура на Община Русе – детски ясли, детски градини и училища. През 2016г. Община Русе акцентира върху създаването на благоприятни условия за развитие на местната икономика и повишаване стандарта на живот на русенци. Съществен принос за постигането на поставените цели е и реализирането на проекти, финансирани чрез привлечени средства от Европейския съюз и други международни и национални програми. Бих искала да обърна вашето внимание на някои технически грешки, които открихме при изписването на определени обекти в Приложение 5, това е Инвестиционната програма на общината за 2016 година. Първо Реконструкция, кръстовище ..., при вас е изписано ул. Плиска вместо ул. „Потсдам“ с ул. „Михаил Арнаудов“, обекта е за 450 000 лв. Второ, обект Климатици вместо бройка 32 следва да се чете 22. Трето, Обследване, проектиране ... не е записана думата СМР, това е обект Рехабилитация на фонтан с единична скулптурна фигура на пл. „Свобода“ за 40 000 лв. Обект Семизова къща, проект и такси за 30 000 лв., по предложение на д-р Константинова обекта приемаме да бъде изписан Сграда на ул. „Иван Вазов“15 – Къща на Стефан Симеонов. В Приложение 4, където са местните разходи за текущ бюджет във функция 6 Жилищно строителство, БКС и опазване на околната среда в дейност 619 Други дейности по жилищно строителство, благоустрояване и регионално развитие точка 1 Община Русе ..., не е излязъл текста в това число 320 000 лв. Общинска кампания „Малки населени места“. В докладът към материала подробно са описани всички разходи в тази дейност. Пето в решението към предложението във връзка с промяна преизчисляване на СБКО, влязла с ПМС 380/2015 г., което третира изпълнението на Закона за държавния бюджет на Република България за 2016 година е изтървана думата основна, при което текста на точка 4.1. придобива следния вид – 4.1. СБКО в размер на 3% от средствата за основна заплата на заетите по трудови правоотношения съгласно чл. 44, ал. 2 от ПМС 380/2015 г. Всички тези пропуски са коментирани в постоянните комисии. И последно бих искала да направя едно предложение, по-скоро изменение на предложението за приемане на бюджет на Община Русе за 2016 година и приложенията към него. Относно осигуряване на допълнителни 100 000 лв. за неотложни, аварийни ремонти или оборудване за отопление на читалища в малките населени места, кметства чрез завишаване на дейността по параграф 2705 Общински такси, ползване на пазари, тържища, панаири, тротоари и улични платна и други със 100 000 лв. Приемаме предложението на г-н Орлин Дяков в комисията по култура и религиозни въпроси за осигуряване на допълнителни 100 000 лв. за неотложни, аварийни ремонти, оборудване за отопление на читалищата в малките населени места, кметства, като правим следната промяна: в проекта за решение по точка 1.1. по приходите в размер на било 102 186 889 става 102 286 889, съгласно Приложение 1, в това число точка 1.1.2. Приходи за местни дейности в размер на било 53 397 738 става 53 497 738. Всички промени, касаещи изменението да бъдат отразени в решението и приложенията към него във връзка със завишаването на стойността по параграф 2705 Общински такси за ползване на пазари, тържища, панаири тротоари, улични платна и други със 100 000 лв. Второ, в проекта за решение по точка 1.3. по разходите в размер на било 102 186 889 става 102 286 889, разпределени по функции, дейности и параграфи, съгласно Приложение 2. Точка 1.3.2. за местни дейности Текущ бюджет в размер на било 44 380 753 става 44 480 753, в това число резерв за непредвидени, неотложни разходи в размер на 500 000 лв. съгласно Приложение 4. Трето, в проекта за решение по точка 3 – Утвърждава разчет целеви разходи и субсидии, както следва: точка 3.4. Субсидии за читалища било 20 000, става 144 000 дофинансиране с общински приходи в това число 20 000 лв. за дейност и 124 000 лв. за неотложни, аварийни ремонти или оборудване, за отопление на читалищата в малките населени места, кметства. Всички промени, касаещи измененията да се отразят в решението за приемане на бюджет 2016 и приложенията към него. Благодаря за вниманието.

 **Чл.-кор. проф. Хр. Белоев:** Да, благодаря ви. Имате думата за въпроси, изказвания, предложения. Да, Галин Григоров, заповядайте.

 **Г-н Г. Григоров:** Уважаеми г-н Председател, уважаеми г-н Кмете, уважаеми колеги, първо искам да благодаря на администрацията за вложените усилия за изработването на този бюджет. Имам един въпрос, който е поставян последните 17 години от общинските съветници на ВМРО и най-сетне в миналия мандат стана факт, това е за Паметника на Васил Левски в град Русе. Миналият общински съвет взе решение за изработване на ..., за изграждане на паметник на Васил Левски в Парка на възрожденците, имаше решение на общинския съвет. Аз в материалите не видях дали е заложено това, което беше прието конкурс за дизайн да бъде изработен за паметника ... (коментар от зала не се чува) Имаше работна група, да, така е. Това ми е питането дали е заложен тоя конкурс в настоящия бюджет и в кое перо? Благодаря.

 **Чл.-кор. проф. Хр. Белоев:** Благодаря. Господин кметът.

 **Г-н Пл. Стоилов:** Благодаря на г-н Галин Григоров за оценката за работата на финансовия ресор за този бюджет, както и за въпроса. Да, има решение на общинския съвет, но същевременно, знаете че по въпроса за изграждането на паметника на Левски има една остра полемика. Същевременно има писмо от Министерство на културата, което казва, че при избора на местото не е спазена процедурата и има неспазени правила, които касаят изграждането на подобни монументи и подобни паметници. В тази връзка това, което аз имам като информация от срещи с представители и на двете групи и най-вече тази, която не приема решението на Общински съвет е, че предстоят срещи на двете страни, дебати. Аз смятам, че ще се стигне до един такъв консенсус, защото е безспорна необходимостта от изграждането на такъв паметник. Аз лично изцяло приветствам тази идея, но считам, че тук трябва да имаме един пълен консенсус и обединяване около това къде, как, а не да има единоборства. В моментът, в който сме наясно и има пълна готовност с корекция на бюджета ще бъдат предвидени всички необходими средства, както за конкурс, така и за всички останали дейности, включително общината също ще се включи във финансирането на този паметник. Само припомням, че имаме още един паметник, който би трябвало вече да е изграден, общината там изцяло си изпълни ангажимента. Това е Паметника на загиналите във войните. Само, че се получава един така финансов недостиг в резултат на липсата на тия средства, които трябваше да бъдат осигурени от организационния комитет. Ние в таз годишния бюджет също имаме заложени средства, които увеличават предварително поетия ангажимент и ще го направим този паметник. Имаме предстоящи срещи с инициативни комитет и ще търсим вариант за изграждането му. Що се отнася за паметника на Левски, там Ви уверявам, г-н Григоров и всички общински съветници, че средства има, те ще бъдат осигурени в момента, в който има взето ясно и категорично решение.

 **Чл.-кор. проф. Хр. Белоев:** Да, благодаря. Други? Александър Неделчев.

 **Г-н Ал. Неделчев:** Благодаря, проф. Белоев. Уважаеми г-н Кмете, уважаеми колеги, в проектобюджета има доста добри попадения и в това, което се съобщи и като допълнения за читалищата и за клубовете на пенсионери и инвалиди. Мен лично много ме радва, че ще ремонтираме това малко фонтанче в центъра, защото то е уникално. Предвидени са 4 604 000 лв. приходи от продажба на общинска земя и сгради. Едно перо, което винаги е криело риск от неизпълнение, имало е и преизпълнение, но много често се случва да не успеят да се реализират всички приходи. И аз разбирам и по комисиите коментирахме защо администрацията предвижда в бюджета известни буфери, които да покриват едно примерно такова неизпълнение на приходната част. Но в един балансиран бюджет прекалено презастраховане пък не е признак на добро бюджетиране и ми се струва, че някъде има прекалено презастраховане. Ще ви дам няколко примера: доста са занижени част от собствените приходи в проекта, като данъка примерно от превозни средства е занижен с 442 000 лв. спрямо реално постъпилите през 2015-та. Данъкът върху придобиване на имущество с 380 000 по-малко спрямо реално постъпилите. Данъкът за ползване на пазари ,тържища, тротоари и улици са 195 000 лв., таксата, то е такса де ..., таксата за технически услуги 76 000 лв. Таксата за битови отпадъци с 275 000 лв. До тук, което изброих е 1 382 000 лв. Пак казвам няма лошо да има буфери, ако дойдат повече пари ще им се намери приложение. Но мен ми се ще, г-н Кмете и ще направя следното предложение от името на нашата група да постигнем съгласие тази година с Вас и да направим една такава корекция, каквато сега ще предложа. Значи групата на БСП предлага: първо да се завишат приходите, както следва данък върху превозни средства с 250 000 лв., данък върху придобиване на имущество със 150 000 лв., такси за ползване пазари, тържища, тротоари, улични платна с 50 000 лв., такси за технически услуги с 50 000 лв. или общо половин милион. И второ да се завишат разходите за ремонт на тротоари, в дейност 606, нали така, колеги от счетоводството? ( коментар от зала не се чува) Дейност 606 да добавим 500 000 лв. Мисля, че господин кметът е съгласен с мене и всички вие, че тротоарите в Русе не от вчера и не от онзи ден имат нужда от много сериозен ремонт на много места. Не само в центъра и в крайните квартали на града, и това ежедневно създава проблеми на нашите съграждани. Никой предполагам няма да е против да осигурим повече пари. Мисля, че можем да го направим, г-н кмете, тази година. Няма нищо фатално дори и да се случи някакво малко недоизпълнение. Миналата година колко бяха, 440 000 ли, 350 000 ли неразплатени за озеленяване, които са похарчени повече, ще ги разплатим тази година, няма нищо фатално. И мисля, че на следващия бюджет с колегите съветници ще ви подкрепим, ако такова нещо не дай си Боже се случи. Това са нашите предложения и ако те бъдат приети аз лично ще подкрепя бюджета.

 **Чл.-кор. проф. Хр. Белоев:** Благодаря. Писмено имате ли ги? ( коментар от зала не се чува) Да. Госпожа Пенева.

 **Г-жа Ем. Пенева:** Искам да внеса едно уточнение, което на някоя от комисиите се коментира. Естествено при анализите, както на приходната, така и на разходната част, съответно с колегите влагаме определен финансов риск, който е в размер от 10 до 15% и това е съвсем нормално. Това, което искам да кажа относно завишаване на приходната част и предложението на г-н Неделчев, категорично не приемам завишаване на приходната част в този вид, в който е предложена затова, защото ... Първо по данъка за превозните средства, това което предлагат колегите е 250 000 лв., но всъщност, ако направим едно съвсем просто изчисление ще видите, че този данък е завишен в сравнение с миналата година, затова защото през 2015 г. колегите от контрол, от Местни данъци и такси са събрали като недобори над 1 600 000 лв. Това е във връзка с кампанията, която влезе в сила в началото на 2015-та за ежедневното предоставяне на информация от КАТ за превозните средства и съответно вече влязлата в сила кампания на проверката на данъка в пунктовете за технически прегледи. Така, че тук според мен и колегите това, което разисквахме е, че даже имаме завишение на данъка и в никакъв случай той не би трябвало да бележи ръст в следващата година. По данък придобиване, това е един данък, който много трудно може да бъде прогнозиран и така изкуствено да завишаваме, защото някъде трябва да осигурим разходи аз категорично не съм съгласна. Относно такса за тържища, пазари всъщност г-н Неделчев предлага 50 000, а аз дадох предложение свързано с читалищата за 100 000, така че тук коментара просто е излишен. Относно техническите услуги – техническите услуги, това което се наблюдава тенденция в Община Русе е тенденция в намаляване на приходите от технически услуги по обясними причини, всички бихме могли да си ги обясним. Действително в сравнение с миналата година и това, което предлагаме през 2016-та действително предлагаме по-малък приход в сравнение с миналата година, но тенденцията в анализа показва, че това перо ежегодно намалява от 10 до 15%. Що се отнася за отнасянето съответно на тия завишените приходи към разходната част мисля, че в годините ОП „Комунални дейности“ малко или много осъществява една много добра политика в общината след като с възможностите, които разполагаме, всяка година осигуряваме определени машини, които да благоприятстват на работата на „Комунални дейности“. И така или иначе това, което правят се увеличава като обем благодарение на тези машини и с хората, с които разполагат. Ежегодно те съответно се справят, както с дупките, така и с осветленията и тротоарите. Естествено не е на нивото, което бихме искали всички, но ежегодно след като се осигуряват определени средства, мисля че ще дойде момент, в който ще се радване всички на постигнатото.

 **Чл.-кор. проф. Хр. Белоев:** Благодаря. Господин Неделчев, дали приемате обяснението, подкрепяте ли предложението?

 **Г-н Ал. Неделчев:** Коментирахме ги тези неща с Вас, г-жо Пенева, по комисиите. Аз нямам претенции точно тези пера, които сме предложили в точно такъв размер да бъдат завишени. Ако вие прецените, че в друго перо може да се пипне приходната част, а не точно в данъка върху автомобили ... Макар, че пак казвам, не виждам причина да съберем толкова пъти, толкова проценти по-малко тази година такса технически услуги. Административните ги завишаваме над 15%, очакваме повече постъпления от административни такси и административни услуги, пък техническите ги ..., не можах ... логиката. Затова правя репликата. Не претендирам точно по кое перо, с колко ще се завиши прихода. Важното е да осигурим една сума около половин милион, ударно тази година, а може би и следващата година-две да се заемем с тротоарите, защото наистина са сериозен проблем. Тука приехме програма за туризма, рекламираме Русе като туристическа дестинация, атрактивна. Сега, извинявайте, ама на пъпа на града има тротоари в плачевно състояние.

 **Чл.-кор. проф. Хр. Белоев:** Да, благодаря. Господин кметът.

 **Г-н Пл. Стоилов:** Уважаеми г-н Председател, уважаеми колеги, нали ви е ясно, че драстично промени на бюджета в зала няма как да приемем. Тия неща за половин милион да коригираме бюджета е добре да се говорят по комисиите и от там да се търсят варианти. Изцяло подкрепям загрижеността на г-н Неделчев за състоянието на тротоарите, защото то е такова в продължение на много години. Но принципите, по които градим бюджета вече 5 година са на базата на изцяло реалистични прогнози, на базата на изпълнението на бюджета от предходните години. Така, че няма как да балансираме разход с изкуствено раздуване на приходи. По отношение на тротоарите искам да припомня, че те са основен приоритет заедно с уличната мрежа и малките квартали в програмата на кмета за 4-те години от управлението. Там сме заявили, че наред с това, което ежегодно се извършва от „Комунални дейности“ ще бъдат осигурени целеви средства, с които шоково да се извърши ремонта на тези тротоари и на уличната мрежа. Същевременно напомням, че по ОП „Региони в растеж“ имаме проекти за реконструкция, ремонт на 4 основни улици свързващи централната градска част с кея, където също ще бъдат сменени настилките. Това са: „Княжеска“, „Църковна независимост“, „Баба Тонка“ и „Райко ... (коментар от зала не се чува) и „Славянска“. Така, че там също ще има съответните действия. Пак казвам това е основен приоритет в мандата на кмета: улици, тротоари, квартали. И целеви средства разбира се, ако в изпълнението на бюджета се получи преизпълнение и има преразпределение на средства, аз уверявам г-н Неделчев, че ние ще приемем неговото предложение да завишим средствата за ремонт на тротоари, така както приехме неговото предложение, което не беше прието миналата година вместо това да харчим пари, да правим паркинг да стартираме разширяването на „Потсдам“. Мисля, че Вие го бяхте направили в зала, г-н Неделчев. И на следващата сесия ние ще предложим подмяна на това решение, тъй като в бюджета сме заложили стартирането на разширяването на „Потсдам“. Още нещо ще кажа, възползвам се от това, че г-н Григоров се изказа, изцяло подкрепяме неговата загриженост, не виждам г-н Великов и на г-н Великов, това което те в техни предложения първо пуснаха, а после изтеглиха, след като го дискутирахме, но ние се обединяваме заедно с тях, всички останали групи в Общинския съвет около грижата за пенсионерите. И на следващата сесия ние ще влезем с едно предложение за корекция на бюджета, където увеличаваме средствата, с които поемаме разходите за картите, които те получават. Почти сме готови с разчетите, просто ни трябваха някои сметки, за да можем да кажем точно с колко лева ще поевтинеят картите за пътуващите пенсионери. Така, че администрацията е отворена за всяко едно предложение. Аз мисля, че всички сме обединени от общата грижа за хората и за града ни, но пак ви казвам много е трудно да тръгнем на някаква съществена промяна, корекция в бюджета в зала. Това би трябвало да го правим в комисии и преди да влезе окончателен вариант да вкараме.

 **Чл.-кор. проф. Хр. Белоев:** Благодаря. Галин Ганчев.

 **Г-н Г. Ганчев:** Уважаеми г-н Кмете, г-н Председател, дами и господа общински съветници, за най-важната сесия приемане на бюджета през годината на Общинския съвет ние в Реформаторския блок добре прегледахме и подробно предложенията за общински бюджет. Моето мнение е, че имаме предложен добре изграден, балансиран общински бюджет. Приходната част е подробно разписана с тези 48 000 000 лв. като делегирани от държавата дейности и 44 000 000 от местни дейности. Разходната част е обективно и старателно, подробно подредена, виждат се всички направления и дейности, които приоритетно ще бъдат финансирани. Подробно са описани и капиталовите разходи в размер на 9 296 000 лв. Нямаме сериозни забележки и аз специално ще гласувам за този бюджет. Разбира се като човек зает в образованието основно ме интересуваха средствата за образованието. Доволен съм, обръщам се към хората, които са направили бюджета, че действително са осигурени всички необходими средства за едно нормално протичане на образователния процес в града. Осигурени са 164 000 лв. за стипендии, 75 000 лв. за индивидуална форма на обучение на 27 ученика, 38 000 лв. за самостоятелна форма на обучение на 113 ученици, 1 979 000 лв. за осигуряване на целодневната организация на учебния процес. Дефинирани са и са осигурени също средствата за непълните паралелки и слетите паралелки. Това е много важно, защото наше е и становището, че ние не трябва да затваряме училища и да ликвидираме паралелки, може с по-малък брой, но хубаво е да съществуват, да съществува учебното заведение. Разгледах на страница 81 в капиталовата програма има заложени не малко средства за проектиране. Аз обаче поставих въпроса на комисията по младежта и спорта и сега отново го повтарям на сесията, според мен липсват средства за проектиране на спортната зала с плувния басейн в квартал „Дружба“, на терен в СОУ „Васил Левски“, заложени са в програмата на този Общински съвет и на кметската управа. И ще бъде хубаво действително да бъдат заложени тия средства, защото тази спортна зала, това закрито спортно съоръжение е крайно необходимо за двата най-големи квартала на Русе – Дружба и Чародейка. Децата нямат къде да спортуват на закрито съоръжение. Вярно в „Дружба“ се изградиха два терена, две футболни игрища към открития басейн. Те се ползват, но в програмата пак казвам е заложено и ще бъде хубаво действително тази година да бъдат планирани средства за създаване проект на тази спортна зала с плувния басейн.

 **Чл.-кор. проф. Хр. Белоев:** Времето изтича.

 **Г-н Г. Ганчев:** Завършвам. Действително надявам се, че може да се намерят някакви средства за проектиране и това ще бъде свършено. Благодаря ви за вниманието.

 **Чл.-кор. проф. Хр. Белоев:** Господин кметът.

 **Г-н Пл. Стоилов**: Благодаря, за оценката на г-н Ганчев за работата по бюджета. Що се отнася до парливия въпрос за спортната зала в училище „Васил Левски“, аз го уверявам, че тя е залегнала като основен приоритет в програмата на кмета. Искам само да обърна внимание на няколко неща. Първо, че за тази зала няма на практика проект. Има идеен проект и проект, който е проектиран по старите правила. Предполагам, че сте запознати, от близо 2 години проектирането се извършва по новите правила, където са въведени така наречените еврокодове. Още нещо обръщам внимание, най-елементарния разчет е, че проектирането обикновено варира около 10% от стойността на обекта, който се изгражда. Тоест, ако говорим за едно съоръжение, което ще бъде в рамките на около 3-4 милиона, 3 да бъде, това означава, че това едни 300 000 лв., което е доста сериозна сума. Това, което аз го уверявам, обаче е, че надявам още тази година ние да стартираме препроектирането на проекта, който той има, тъй като той е само в един идеен вариант и на практика не върши работа. Другото, което е наред с други обекти за този обект ние ще търсим и целево финансиране по всички възможни пътища, по които сме правили и сме изграждали и спортни зали и целеви обекти, и други инфраструктурни съоръжения на територията на град Русе. Тази зала се надявам да имаме честта с г-н Ганчев да прережем лентата. Сега не мога да се ангажирам коя година, но трябва да стане в рамките на мандата.

 **Чл.-кор. проф. Хр. Белоев:** Благодаря. Госпожа Нина Крушева.

 **Г-жа Н. Крушева:** Уважаеми г-н Председател, уважаеми г-н Кмете, уважаеми колеги, моят въпрос е съвсем кратък и касае приходната част по бюджета, основното перо данък недвижими имоти. Този данък така разписан е около 4 500 000 предвидени за тази година. Въпросът ми е следния, приходи от данък върху двата МОЛ-а, които така и не работят предвидени ли са в тази сума? И в годините назад каква част от сумата, касаеща данъка е събрана до този момент, ако не е събрана какви мерки общината е предприела? Ако не могат да бъдат събрани то по някакъв начин общината да си търси собственост върху МОЛ-овете. Благодаря.

 **Чл.-кор. проф. Хр. Белоев:** Да, благодаря. Да, заповядайте, г-жа Робева.

 **Г-жа Робева:** Искам да кажа, че МОЛ-а, който е до болницата има наистина задължения. Точната цифра в момента не мога да цитирам, но те са установени техните задължения в акт за общински публични вземания, предадени са за принудително изпълнение на частен съдия-изпълнител Хаджииванов. Също така МОЛ-а в момента е в търговска несъстоятелност. Преписката също е предоставена на отдел Търговска несъстоятелност към централно управление на НАП, тъй като обявените в несъстоятелност дружества единствено приходи могат да се извършват от отдел Търговска несъстоятелност – София. Така, че нашите вземания са предявени и единствено очакваме след продажба на имуществото евентуално да бъдат удовлетворени нашите вземания. Вече всички възможни неща са направени да не се загубят те, установени са ... (коментар от зала не се чува) Да, значи имаме само терена, който си е деклариран, свързали сме се с ..., тя е една банка, която е собственик на МОЛ-а и в момента имаме ..., ще бъде направено нужното за тяхното евентуално, ако е въведен и кога е въведен нали ще бъдат съответно разчетени.

 **Чл.-кор. проф. Хр. Белоев:** Благодаря ви. Никола Михайлов, заповядайте.

 **Проф. Н. Михайлов:** Уважаеми г-н Кмете, уважаеми г-н Председателю на Общинския съвет, уважаеми дами и господа, разбира се, че администрацията се е потрудила добре за този бюджет и разбира се, че не е възможно в рамките на една сесия като нашата да се правят сериозни изменения. Но може би е редно, когато се съставя този бюджет колегите от финансовия отдел все пак да се взимат под внимание онези предложения, които са направени във времето, говорим за сериозни предложения и ако се окаже, че няма как те да бъдат изпълнени да бъде дадено някакво обяснение. Господин Кмете, в рамките на миналия ..., на работещия съвет, миналия съвет двама колеги от Реформаторския блок и от групата на социалистите поставихме въпроса за осветлението на бул. „България“. Във връзка с тази емигрантска вълна от Африка гранични контрол вече е променен и предполагам, че мнозина от вас са се убедили, че от кръговото на Дунав мост до моста над пътя на Липник, а и по нагоре се образува колона от тирове, колона от тирове. Вероятността да стане катастрофа е изключително висока. Вие обяснихте, г-н Кмете, причините защо това не може да бъде решено, но спомням си, че Вие обещахте да се намери някакво временно решение, така че все пак този проблем да бъде решен. Моят въпрос е планирате ли тази година, в следващата, все едно този проблем да бъде решен, защото той просто не може да остане така? Благодаря ви.

 **Чл.-кор. проф. Хр. Белоев:** Да, благодаря. Господин кметът.

 **Г-н Пл. Стоилов:** Благодаря на проф. Михайлов. Припомням само сагата при строежа на бул. „България“, който за съжаление все още няма Акт 15 дори и е със статут на строеж са насечени кабелите на съществуващото осветление, там където са стълбовете в посока Дунав мост от лявата страна, от дясната знаете, че почти няма стълбове. Това го търпим почти вече в продължение на сигурно има 7-8, ако не и 10 години. Желанието ни беше много по-рано да решим въпроса, въпрос на възможности. Това, което искам да уверя проф. Михайлов е, че надявам се юли, август най-късно лявата част, където са стълбовете да бъде осветена. Има заложени пари, въпрос на разчет относно типа на изпълнение, дали да е захранено с въздушен кабел, дали да е с друг, захранване на всеки отделен стълб. Но това, което Ви уверявам е, че тая година ще свети със сигурност едната от страните на бул. „България“, а ако не тая година да стартираме следващата поетапно ще почнем да осветяваме и останалата част, тъй като там ще е доста по-скъпо предвид на това, че трябва да се монтират нови стълбове. Изхождаме в момента от интереса на многото граждани, фирми, хотели и всичко онова, което има в едната страна ситуирано. И от гледна точка на тяхната сигурност, да, абсолютно прав сте, ние трябва да реагираме. Затова аз Ви уверявам, че въпроса ще бъде решен. Категорично надявам се да спазим тия графици, юни-юли, най-късно август това си е разпоредено на г-н Наков, той работи по въпроса. Просто изчакваме разчетите, единия разчет е ясен, ако е по въздушен кабел как се случва, как го захранваме, от къде, как го правим. В момента обаче искаме да проверим още един вариант за изпълнение. Въздушният, ако сте пътували скоро до София, виждате, че там има един участък на входа на София, на изхода, в зависимост в каква посока пътувате, където повече от 5 км. има захранени такива стълбове въздушно. Това е единият вариант за решение, но има един друг по-елегантен, ако той е по-евтин ще преминем към другия, въпрос на разчети. Просто изчакваме и надявам се пролетта стартираме възстановяването на осветлението.

 **Чл.-кор. проф. Хр. Белоев:** Благодаря. Професор Михайлов.

 **Проф. Н. Михайлов:** Господин Кмете, наистина Ви благодаря за този отговор, мисля че това удовлетворява всички ни.

 **Чл.-кор. проф. Хр. Белоев:** Благодаря. Други колеги? Професор Павлов.

 **Проф. Вел. Павлов**: Благодаря, г-н Председател. Уважаеми г-н Кмет, уважаеми колеги, ключовата дума за мене от този бюджет е грижа. Значи личи си грижа, хората така са го премислили бюджета, така са го направили, че лъха грижа. И от отговорите на г-н кмета също лъха грижа, което за мене е така едно удовлетворение. На комисията по бюджет и финанси аз поставих няколко въпроса, ще започна от последния. Той е свързан с предишният, който беше за осветлението на бул. „България“. Моят въпрос беше свързан с осветлението на магазин Джъмбо. В момента ситуацията е следната, имаме вход, обозначителна табела, мрак, опасно кръстовище, мрак и чак на стоянката на КАТ започва осветлението на града. Значи, това кръстовище там наистина е опасно кръстовище, наистина не прилича на Русе, входа на Русе да бъде неосветен. Това е търговски обект с много голямо измерение, знаем че само в първите 5 града на България има такива магазини. Там имаме гости от много населени места извън Русе, влизат регистрационните табели на автомобилите, в това число много гости от Румъния. Тоест за нас като Реформаторски блок е видно, че там трябва да бъдат взети спешни мерки и този малък участък, някъде около 200 метра да бъде осветен. Аз си позволих да се обърна към експерт в тази дейност и вчера посетихме района на магазин Джъмбо. Установихме, че там няма електрическо захранване и предложението, което експерта направи е следното, нужни са около 20 стълба, които могат да бъдат автономни фотоволтаични модули, които да имат 5-годишна гаранция, 15 години живот на акумулаторната батерия. Един много нов, съвременен начин, който в Русе до момента нямаме информация някъде да има такива стълбове. Като ориентировъчната цена за изграждане на един такъв стълб заедно с фундамента е около 4 000 лв. Тоест за 20 стълба са необходими около 80 000 лв. Сега на комисията по бюджет и финанси г-н Наков отговори, че кръстовището не е наш ангажимент, че държавата най-вероятно там може да направи някаква алея, организация, щото кръстовището наистина е опасно. Използването на такива бих казал преместваеми модули решава проблема и ако един ден държавата реши да оправи кръстовището няма никаква пречка 2-3 стълба да бъдат леко преместени съобразно новата ситуация. Другият коментар, който бих искал, един въпрос просто беше свързан с уличната мрежа г-н кмета отговори и на мен много ми хареса това, за шоково, шоков ремонт на уличната мрежа, тя наистина се нуждае от шоков ремонт. На комисията стана въпрос, че ще се търси заем, заем за този ремонт. Това е изпитана технология, знаете че вече правихме един път такива неща. Въпросът ми е ако през 2016-та приключи това обследване на уличната мрежа, в което е хубаво да се включат и граждани по активно със своите си знания, може ли да считаме, че през 2017 година ще започне този шоков ремонт, от който много се нуждаем, в това число разбира се и на тротоарите?

 **Чл.-кор. проф. Хр. Белоев:** Благодаря ви. Господин кметът.

 **Г-н Пл. Стоилов:** Благодаря на г-н Павлов за предложението и въпросите. Аз ще започна от вторият му въпрос. В момента това, което ресора на г-н Наков извършва и на Наталия Кръстева е да се извърши това оценяване и това планиране на тоя предстоящ ремонт, така наречената програма за ускорен ремонт на уличната мрежа и тротоарите. Разбира се тук гражданите са нашият естествен партньор, те са от екипа и всичко онова, което от тях се подава се гледа на место и се включва. Дали 2017-та ще започне, би трябвало. Искам да кажа, че 2016-та ще бъде изготвена тая програма. Има процедура за обществена поръчка за този заем, което означава, че ако парите залегнат в бюджета за 2017-та, това означава, че ние 2017-та трябва да стартираме тоя ускорен ремонт на уличната мрежа и тротоарите. Що се отнася до осветлението на Джъмбо, разходът е незаконосъобразен предвид на това, че този обект е извън градската регулация и специално това кръстовище е републиканска пътна мрежа. Няма законово основание ние да финансираме и да осветяваме държавни пътища, освен да правим дарение на държавата, но едва ли някой би се съгласил, че това е целесъобразно. Това, което ние правим и е нашето голямо желание, и ще бъде поставен въпроса и при предстоящото посещение в Русе на регионалния министър, там, това е изключително опасно кръстовище няма алтернатива освен изграждането на кръгово кръстовище, което е практика на входовете на много големи градове, с такъв изключително интензивен поток на движение на превозни средства. При това проектиране на новото съоръжение да бъде заложено и съответното осветление. Сега друг е въпросът, че политиката на тази верига е да си изгражда тези обекти извън градската регулация. Ние няма как да разходваме публичен ресурс, незаконосъобразно. Разбирам го, изцяло го подкрепям, прав е, но няма как да монтираме едни стълбове, после да си ги местим. Така, че търсим вариантът държавата да си изпълни задължението. Първо с това изключително опасно кръстовище, което заради Джъмбо стана още по-натоварено, още по-опасно и второ да решим въпроса с осветлението, но това си е пак казвам ангажимент на държавата.

 **Чл.-кор. проф. Хр. Белоев:** Да, благодаря. Поддържате ли предложението след този отговор?

 **Проф. Вел. Павлов:** Само един коментар, бул. „България“ републиканска пътна мрежа ли е? (коментар от зала не се чува) Значи, още нещо, табелата на Русе е преди това кръстовище в посока Варна, значи от там започват чертите на града съобразно обозначителната табела, нали? Сега, ако има някаква възможност нека да я помислим и в най-кратки срокове наистина този проблем да го решим, щото става въпрос за живота на хората, на посетителите на гражданите, на лицето на Русе, от където минава дето се вика целия свят.

 **Чл.-кор. проф. Хр. Белоев:** Да благодаря. Кметът ...

 **Г-н Пл. Стоилов:** Пак разбирам загрижеността, пак казвам ние сме категорично за решаване на проблема, но той трябва да стане законосъобразно. Разликата между бул. „България“ и това, което е в района на Джъмбо е, че там тези стълбове на това осветление са си общинска собственост. Друг е въпросът защо някой е позволил навремето тази общинска собственост при ремонта на времето да бъдат насечени кабелите и тя да не работи. Пак акцентирам, че е в строителните граници на града бул. „България“, докато при Джъмбо е различно. Наков поясни, моля те.

 **Чл.-кор. проф. Хр. Белоев**: Да, Наков.

 **Г-н Дим. Наков:** Искам още само да допълня каква е разликата между двата района Джъмбо и бул. „България“. Както каза и г-н Стоилов, кмета на общината е длъжен да осигури осветлението на републиканската пътна мрежа, коя то е в строителните граници на населеното място. Там при Джъмбо разклона е извън строителните граници, затова и г-н кмета каза, че няма да е законосъобразно да извършим там разходи. Булевард „България“ е изцяло в строителните граници и сме длъжни да предприемем мерки да възстановим там ... Ей това е голямата разлика, просто трябва да се знае къде точно преминава строителната граница на нашия град, картата я има на сайта на общината, така че всеки може да си направи справка. Благодаря.

 **Чл.-кор. проф. Хр. Белоев:** Да, благодаря. Господин Станев.

 **Г-н Ив. Станев:** Господин Председател, г-н Кмет, дами и господа, аз се присъединявам към оценката за добре балансиран и разумно конструиран бюджет. На фона, на която оценка в първи момент ми направи впечатление, че практически отсъстват разходи свързани с разработване на електронни административни услуги в посока цифровизация на общината. В комисия поставих този въпрос, получих отговор, като отговора беше, че разходите са включени в общи разходи за административна дейност и че такива разходи има свързани с информационни и комуникационни технологии и се уточнихме да проведем допълнителен разговор с главния секретар. След разговорът с господин главния секретар констатирах следното: за 2016-та година е предвидено да се внедрят 50 пилотни административни услуги в русенска община. През 2016 г. е предвидено да бъдат подготвени нов проект по оперативна програма на стойност около 500 000 лв. свързан с електронни административни услуги и пак през 2016 г. ще бъдат отделени средства за дигитализация на нови части от хартиения общински архив. Община Русе има компетентни специалисти, както в областта за подготовка на проектите, така и в областта на информационните технологии. Община Русе има като приоритет въвеждането на електронните административни услуги. Като отчитам, че планирането на Община Русе извънбюджетно финансиране за реализация на електронни административни услуги в 2016 г., наличието на добри екипни умения и изграждане на електронна община и напредналата фаза по реализация на общинския инфраструктурен облак в поддържане и разработван от централната администрация, предлагам следното: в бюджет 2016 г. да не се предвиждат допълнителни средства за реализация на електронни административни услуги. Ръководството на общината да организира контрол върху изпълнението на планираните през 2016 дейности в общината по реализация на нейното цифровизиране с извънбюджетни средства и други организационни мероприятия. И ръководството на общината да създаде в 1-месечен срок работна група за подготовка на стратегия за пълно изграждане на електронна Община Русе за периода 2016-2018 г., за което считам че има пълна готовност в общината и е изключително полезно за общината и за града. Благодаря ви.

 **Чл.-кор. проф. Хр. Белоев:** Благодаря. Господин кметът.

 **Г-н Пл. Стоилов:** Ами, аз мисля, че с г-н Станев говорим на един език. В случая това, което той предлага е изцяло резонно. Той има пълен достъп до цялата информация, така че приемаме тия предложения. Още повече каза, че не иска изменения в бюджета просто предлага практическите стъпки, които трябва да бъдат извървявани. Така, че ако такова предложение за такава работна група бъде внесено ние ще го подкрепим.

 **Чл.-кор. проф. Хр. Белоев:** Благодаря. Други? (коментар от зала не се чува) Да, Йорданка Даневска.

 **Г-н Пл. Стоилов:** Разбира се искам да кажа тия пари, които ги предлага г-н Станев 500 000, Вие казвате не държите изменение на бюджета, нали така? (коментар от зала не се чува) Значи, няма как да изменяме финансовата рамка в момента. А проектът, по който ще се кандидатства не можем да кажем, че тия пари ще ги изразходим, защото още не сме го спечелили. Значи, ние имаме предвидени стъпки, по които ще кандидатстваме. Аз мисля, че тази група, която искаме да се сформира, тя просто е извън темата на бюджета, която обсъждаме. Изцяло подкрепям всички идеи за електронна община, за въвеждането на тия услуги. Още повече ние сме задължени една голяма част от тях да внедряваме поетапно. Но ми се струва, че това предложение трябва да го разгледаме, ако трябва на друга сесия да бъде внесено отделно. Просто да го разгледаме като отделно предложение, което не касае бюджета, тъй като ние в момента с това Ваше предложение финансово не обвързваме това предложение за работната група.

 **Чл.-кор. проф. Хр. Белоев:** Господин Станев, приемате ли, тъй като предложенията са да не се предвиждат средства за изменение на бюджета, да се организира контрол и третото е в 1-месечен срок да се създаде работна група, което не е обект на гласуването на бюджета. (коментар от зала не се чува) Да, благодаря. Госпожа Даневска.

 **Г-жа Й. Даневска:** Благодаря. Уважаеми г-н Председател, г-н Кмете, колеги, за мен бюджета на Община Русе за 2016 година е прецизно изработен. Бих казала, че е бюджет на оптимизирани приходи и разходи. Целта на бюджета е да бъде осигурена финансова стабилност на общината, да се осигурят средства за европейските програми. Бюджетът на общината е добре балансиран и гарантира живота на функциите в системата на общината да продължават и през следващата година. Така е структуриран, че да подпомага и осигурява средства за осъществяване на програмата и приоритети на екипа на общинска администрация. Много е важно приходите да са прецизно задълбочени и да са планирани. На база на планираните приходи е направена и разходната част по бюджета. От планираните разходи е видно, че екипът на администрацията е сигурен в събираемостта на приходите и на тази база са планирани и разходите. Почти във всички функции има завишен бюджет. Със задоволство ще отбележа, че увеличението на средствата по функция „Образование“ са с около 600 000, Здравеопазване във функция „Социално подпомагане“ са предвидени 11 600 лв. повече за клубовете за пенсионерите. Във функция „Почивно дело, религиозна дейност“ и спортната дейност са предвидени 200 000 повече. За Арт-Русе са планирани близо 35 000 повече. Увеличенията общо за тази функция, за тази година е 828 000. Във функция „Икономически дейности и услуги“ са планирани транспортна субсидия 730 000, което е с 80 000 повече от предходната година. Инвестиционната програма не е за пренебрегване, ще се построят нови детски площадки, ще се отремонтират улични тротоари, които русенци очакват. За мен увеличението на разходите в бюджета са една индикация за по-добра година и сякаш излизане от застоя на икономиката, която имахме досега. Аз спокойно ще подкрепя бюджета на общината. Препоръчва, пожелавам на хората, които работят за това да работят усърдно и русенци да се радват на по-добрите условия, които създаваме. Благодаря.

 **Чл.-кор. проф. Хр. Белоев:** Благодаря. Други желаещи? Да, заповядайте, г-жа Волф.

 **Г-жа М. Волф:** Уважаеми г-н Председател, уважаеми г-н Кмете, уважаеми дами и господа общински съветници, искам да засегна темата за бюджета за програмата „Асистирана репродукция“ на Община Русе. Община Русе беше пионер през 2008 г. с такъв фонд за „Асистирана репродукция“, първата община в България, в която такъв фонд заработи преди да се създаден националния. Първоначално бюджетът беше 20 000 лв., средствата първите години не бяха изразходвани, поради критериите, които бяха заложени при кандидатстване по тази програма. 2013-та година благодарение на госпожа, д-р Константинова тези критерии бяха актуализирани, много добре променени, след което средствата започнаха да се усвояват по-добре. Всяка година от предходните две насам средствата се увеличават средно с около 5 000 лв. Въпросът и забележката ми е следната, ще ви дам за сравнение бюджетите по тази програма на други общини: първенец е Община Бургас, която отделя 200 000 лв. за програма „Асистирана репродукция“; Благоевград между 150-180 000 лв., като еднократната помощ на семейство е 5 000 лв.; на трето място е Стара Загора с бюджет, който е бил до миналата година в рамките на 40 000 лв., но от там нито една двойка не е била върната, тоест всяка двойка, която е имала показания е била одобрена, раздават се до 2 000 лв. на двойка и така са били отпуснати 76 000 лв.; Пазарджик с който ние сме несравними раздава 30 000, 3 000 лв. извинявайте на двойка с общ бюджет 50 000 лв., колкото е предвиден тази година за нас. Казвам всичко това във връзка със заседанието на постоянната комисия по заетост, която се състоя на 28 януари и доклада от г-н Димитров от Районния инспекторат по образование, който казва, че поради демографската криза и миграционните процеси тази година в Русе ще бъдат записани 824 по-малко ученици. Време е да се погрижим истински за нашия прираст. Време е да направим Община Русе растяща община затова бих казала един бюджет от 70 000 лв. за тази година, за тази програма би бил по-удовлетворителен. От друга страна искам да кажа, че помолих да имам отчета за извършените дейности по тази програма миналата седмица, все още не съм го получила, но другата сесия или най-късно за сесията през месец март нашата политическа група ще предложи актуализация на програмата. В смисъл оптимизиране финансирането на дейностите, които се извършват, за да може ад бъдат одобрени повече двойки и да им бъдат отпуснати повече пари. Благодаря.

 **Чл.-кор. проф. Хр. Белоев:** Предложението с 20 000 завишение имате ли го? Или писмено го напишете. Някой ще вземе ли отношение по повдигнатия въпрос? (коментар от зала не се чува) Да, госпожа Личева.

 **Г-жа М. Личева:** Уважаеми общински съветници, тъй като ангажимент на общинска администрация след като бъдат отчетени последните финансови средства от одобрените двойки тогава да бъде направен този анализ, срока е до края на месец януари следващата година. Естествено, за да направим анализът и той ще бъде каче, както е практика на сайта на общината, за да може да бъде достъпен за всички. По отношение на това, г-жа Волф направи една много добра хронология как е създадена програмата и как се увеличават финансовите средства. Не смятам, че има необходимост тези финансови средства към настоящия момент да бъдат увеличавани с 20 000 и ще отговоря веднага защо. С нея имахме един предварителен разговор, който беше естествено с представяне на дейността не само на комисията, а и възможностите на общината, най-вече на критериите, които най-вероятно ще трябва да бъдат променени, за да могат да бъдат усвоявани тези финансови средства. Защото и към настоящия момент г-жа Пенева може точно да каже колко от тях не са усвоени, тоест не да ги увеличаваме, а да променим. Мисля, че това е разумното и това ще бъде приоритет може би още на следващата сесия, след като бъде създадена новата комисия предвид новия ситуиран обществен съвет, общински съвет, за да може самия състав на комисията да промени критериите и тези средства наистина да бъдат усвоени. След анализ вече на 2016 г. той ще ни даде тази информация дали 50 000 лв. не са достатъчни. (коментар от зала не се чува) Да, благодаря.

 **Чл.-кор. проф. Хр. Белоев:** Благодаря. Да, заповядайте, г-жа Волф.

 **Г-жа М. Волф:** Само искам да уточня, че за мен критериите за кандидатстване са идеални, те не трябва да се променят. Просто трябва да се промени механизмът на финансиране на различните процедури. Да одобрим различни средства за финансиране на различните видове процедури и дейности. Критериите са идеални.

 **Чл.-кор. проф. Хр. Белоев:** Благодаря. Доктор Константинова.

 **Д-р Т. Константинова:** Благодаря г-н Председател, уважаеми колеги, като председател на комисията искам да кажа, че наистина сме полагали изключително компетентно, обективно и обърнати към хората и двойките, които са с репродуктивни проблеми. И сме направили всичко възможно с помощта разбира се и разговорите, които сме имали с експерти в тази област да направим възможно най-добрите критерии, които и да са обективни и справедливи. Уверявам ви, че в работата на нашата комисия не допускаме намеса, нито шуробаджанащина и винаги сме удовлетворявали от това, което е абсолютно належащо да се отпусне на съответната двойка. Разбира се, че промени винаги могат да се направят. Във времето са се увеличавали двойките, които са се обръщали към нашата комисия за подкрепа и помощ. Адекватно са се увеличавали и средствата за дейността на тази комисия. Възможно е в хода на бюджетната година при абсолютно належащи обстоятелства да се променят параметрите на сесии извън бюджетната сесия, така че това може да се направи. Винаги сме отворени в комисията и администрацията и г-жа Личева към предложения. И смятам, че въпросът промени на критериите или на сумите, които са необходими за определени изследвания или манипулации, които не се покриват от програмата държавната да се съберем, да го направим. Това ще се случи и в случай на нужда ще помолим да се коригира бюджета, това перо от бюджета. Благодаря за вниманието.

 **Чл.-кор. проф. Хр. Белоев:** Благодаря. Други изказвания, въпроси? Не виждам. По направените предложения ще започна отзад-напред. Госпожа Волф след направеното разяснение и това, което д-р Константинова като председател на комисията каза, подкрепяте ли си предложението, но нямаме писмено тук дадено? От място само да или не. (коментар от зала не се чува) Надявам се отговора удовлетворява, тъй като при нужда може да бъде променено о средствата 20 000 лв. са толкова малко, че ..., а може да трябват и повече, нали? (коментар от зала не се чува) Така, да считаме, че го оттегляте. То го няма и писмено, аз не мога да го подложа на гласуване. Професор Велизар Павлов след направените разяснения къде табелата, къде трябва да са тези осветителни тела, подкрепяте ли предложението? ( коментар от зала не се чува) Оттегляте го. Господин Неделчев направи предложение за завишаване на приходите по 4 пера, общо с 500 000 лв. и да бъдат завишени разходите за ремонт на тротоари в дейност 606 с 500 000 лв., подкрепяте ли предложението? (коментар от зала не се чува) Да, г-н кмета изяснение.

 **Г-н Пл. Стоилов**: Само да вмъкна малко разяснение, че няма как да гласуваме увеличение на приходната част, тоест на разходната част без да е конкретизирано къде да се компенсира приходната. (коментар от зала не се чува) Ами, тоя вариант, който Вие предлагате беше разяснен от финансовия директор, че просто няма как да бъдат събрани тия 500 000. Така, че ако Вие го подкрепяте предложението си във вида, в който сте го внесли ние администрацията не можем да го приемем.

 **Чл.-кор. проф. Хр. Белоев:** Бяха направили обяснение, че ще има шоково ли беше ремонти на тротоари след обследване. Вероятно средства ще се намерят и това е и в програмата. (коментар от зала не се чува) Неделчев, така както е дадено по тези от къде да се завишат и с колко и къде да се отнесат. (коментар от зала не се чува) Значи това. Подлагам на гласуване предложението на г-н Неделчев завишаване на приходите: данък върху превозните средства с 250 000 лв.; върху придобиване на имущество с 150 000 лв.; такса за използване на пазари, тържища, тротоари, улични платна с 50 000 лв. и такса за технически услуги с 50 000 лв. Общо 500 000 лв. С тези средства да се завишат разходи за ремонт на тротоари в дейност 606 с 500 000 лв. Подлагам предложението на гласуване.

**КВОРУМ – 45. С 10 гласа „за”, 21 „против” и 14 „въздържали се” не се прие предложението.**

 **Чл.-кор. проф. Хр. Белоев:** Предложенията за решение по тази точка, приемане на бюджета на Община Русе с допълненията, които бяха представени за изменения по приходи и по разходи от г-жа Пенева и гласуваме точката за приемане на бюджета. Режим на гласуване.

**Ръчно гласували: Г-н Ив. Станев – „за“; Г-н А. Джелил – „за“;**

**КВОРУМ – 45. С 43 гласа „за”, 0 „против” и 2 „въздържали се” се прие**

**РЕШЕНИЕ № 102**

На основание чл.21, ал.2, във връзка с чл.21, ал.1, т.6 и чл.52, ал.1 от ЗМСМА, чл.94, ал.2 и ал.3 и чл.39 от Закона за публичните финанси, във връзка с разпоредбите на ЗДБРБ за 2016 г., ПМС № 380/29.12.2015 г. за изпълнение на ЗДБРБ за 2016 г., чл.16 и чл.22, ал.2 от Наредба за условията и реда за съставянето на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, приета с Решение № 842, прието с Протокол № 32/12.12.2013 г., общинският съвет реши:

1.Приема бюджета на **Община Русе за 2016 година**, както следва:

**1.1. По приходите** в размер на 102 286 889лв., съгласно Приложение №1, в т.ч.:

1.1.1.**Приходи за делегирани от държавата дейности** в размер на 48 789 151лв., в т.ч.:

1.1.1.1. Обща субсидия за делегирани от държавата дейности в размер на 44 566 283 лева.

1.1.1.2. Собствени приходи на звената на делегиран бюджет в размер на 299 193лв., съгласно Приложение № 1a.

1.1.2. **Приходи за местни дейности** в размер на 53 497 738лв., в т.ч.:

1.1.2.1. Данъчни приходи в размер на 12 310 000лв.

1.1.2.2. Неданъчни приходи в размер на 20 343 051лв.

1.1.2.3. Приходи от концесии в размер на 159 700лв.

1.1.2.4. Помощи и дарения от страната и чужбина в размер на 55 000лв.

1.1.2.5. Операции с нефинансови активи в размер на 4 604 000лв.

1.1.2.6. Трансфери за местни дейности в размер на 6 907 800лв., в т.ч.:

1.1.2.6.1. Обща изравнителна субсидия в размер на 5 481 000лв.

1.1.2.6.2. Трансфер за зимно поддържане и снегопочистване в размер на 253 100 лв.

1.1.2.7. Целева субсидия за капиталови разходи в местни дейности в размер на 1 173 700лв., в т.ч.:

1.1.2.7.1. За изграждане и основен ремонт на общински пътища в размер на 301 900лв.

1.1.2.7.2. За други инвестиционни разходи в размер на 871 800лв.

1.1.2.8. Трансфери между бюджети в размер на (-)385 046лв.

1.1.2.9. Трансфери между бюджетни и сметки за средства от ЕС в размер на (-) 1 547 929 лв.

1.1.2.10. Временни безлихвени заеми в размер на (+)3 108 504лв.

**1.2. Финансиране** 11 866 333лв., в т.ч. преходен остатък от 2015г. (Приложение № 1, №1Б и №2А).

**1.3. По** **разходите** в размер на 102 286 889лв., разпределени по функции, дейности и параграфи, съгласно Приложение № 2.

1.3.1. За делегирани от държавата дейности – текущ бюджет в размер на 48 509 284

 лв., съгласно Приложение №3.

1.3.2. За местни дейности - текущ бюджет в размер на 44 480 753лв., в т.ч. резерв за непредвидени и/или неотложни разходи в размер на 500 000лв., съгласно Приложение №4.

1.3.3. За капиталови разходи в Инвестиционна програма, в т.ч. от целева субсидия в размер на 9 296 852лв., съгласно Приложение №5.

1.3.4. Приема разчет за разходите, финансирани с приходи от постъпления от продажба на общински нефинансови активи, съгласно Приложение №10.

1.3.5. Приема разчет за разходите, финансирани с приходи от приватизация, съгласно Приложение №7.

1.3.6. Приема индикативен разчет за капиталови разходи, предвидени за финансиране със средства от Европейски съюз, средства по международни програми и договори и свързаното с тях национално и общинско съфинансиране, съгласно Приложение №5; №16 и №16 А.

**1.3.** Утвърждава бюджетно салдо по общинския бюджет, изчислено на касова основа- дефицит/излишък в размер на (-)11 866 333лв. Приложение № 2А.

**1.4**. Приема първоначалния бюджет на Община Русе по агрегирани показатели, съгласно Приложение №2А.

 **2**. Определя числеността и утвърждава **разходите за заплати през 2016 г.,** без звената от системата на народната просвета, които прилагат системата на делегирани бюджети, съгласно Приложение №17.

**3**. Утвърждава **разчет за целеви разходи и субсидии**, както следва за:

 3.1. Членски внос – 62 140лв.,

 3.2. Обезщетения и помощи по решение на Общински съвет за:

 - помощи по Решение на Общински съвет - 18 100лв.;

 - подпомагане с 300лв. на дете в приемно семейство по Решение №1008/14.10.2010г. на Общински съвет – 9 900лв.

 - подпомагане разходите по погребения на социално слаби граждани в кметствата– 680лв. и за подпомагане на социално слаби ученици със средства от рента на ниви в с. Червена вода – 13 444лв.

 - Калкулация за християнско погребение на социално слаби, бездомни и самотни хора за 2016г. – Приложение №30.

 - Калкулация за мюсюлманско погребение на социално слаби, бездомни и самотни хора за 2016г. – Приложение №31.

 3.3. Стипендии за 3-ма студенти в размер на 11 340лв. (за стипендии, осигурявани от местни приходи);

 3.4. Субсидии за читалища – 144 000лв./ дофинансиране с общ. приходи/ , в т.ч. 20 000лв. за дейност и 124 000лв. за неотложни и аварийни ремонти и/или оборудване за отопление на читалищата в малките населени места-кметства.

 3.5. Програма „Спорт“ – 702 000лв.

 3.6. Европейски град на спорта – 100 000лв.

 3.7. Програма „Туризъм“ – 149 064лв.

 3.8. ФТ „Найден Киров“ – 90 000лв.

 3.9. Фондация „Русе-град на свободния дух“ – 100 000лв.

 3.10. Упълномощава кмета на общината да определи и договори допълнителни условия по предоставянето и отчитането на целевите средства по т.3.1.-3.9.

4. Приема следните **лимити за разходи**:

4.1. СБКО в размер на 3 на сто от средства за основна работна заплата на заетите по трудови правоотношения, съгласно чл.44, ал.2 от ПМС №380 от 29.12.2015г.

4.2. Разходи за представителни цели и международна дейност на кмета и представителни разходи на Председателя на ОбС и кметове на кметства, съгласно Приложение №8.

 4.3. Средства за финансиране на проекти в областта на културата и изкуството – 52 000лв.

 4.4. Средства за диоптрични очила в размер на 80лв., съгласно Наредба 7/15.08.2005г. за минималните изисквания за осигуряване на здравословни и безопасни условия на труд при работа с видеодисплей.

5. Утвърждава **списък на длъжностите и на лицата, които имат право на транспортни разноски**-за пътуване в границите на населеното място, в съответствие с характера на трудовата дейност и за пътуване от местоживеене до месторабота и обратно, съгласно Приложение №18.

6. Утвърждава разходите и числеността на щатния и извънщатен персонал на общинските предприятия, съгласно Приложения № №13; 14; 19; 20; 21; 22; 23; 24; 25; 26; 27 ; 28 и 29.

6.1. Приема плановия размер на разходите по текущите бюджети на кметствата за 2016г., съгласно Приложение №6.

7. Одобрява индикативен годишен разчет за сметките за средства от Европейския съюз, съгласно Приложение №№16 и 16А.

8. Одобрява актуализираната бюджетна прогноза за местните дейности за периода 2016, 2017 и 2018 г. – Приложения №№11; 11а и 11б.

8.1. След приемане на Решение на Министерски съвет за бюджетна процедура 2017-2019г. да разработи и внесе в общинския съвет тригодишна прогноза за периода 2017-2019г.

9. Определя второстепенните разпоредители с бюджет, съгласно Приложение №12.

10. Определя максимален размер на дълга, както следва:

10.1. Максимален размер на плащанията по общинския дълг към края на 2016 година, съгласно чл.32, ал.1 от ЗПФ /2013;2014 и 2015г./ - 6 071 186лв.

10.2. Максимален размер на общински гаранции за 2016г., съгласно чл.32, ал.2 от ЗПФ – 2 138486лв.

10.2. Намерения за поемане на нов общински дълг за 2016г.- 0лв., в т.ч. общински гаранции – 0лв. Приложение №9

11. Определя максимален размер на новите задължения за разходи в местните дейности, които могат да бъдат натрупани през 2016 година по бюджета на общината, като наличните към края на годината задължения не могат да надвишават 5% от средногодишния размер на отчетените разходи за последните четири години. Ограничението не се прилага за задължения за разходи, финансирани за сметка на помощи и дарения.

12. Определя максимален размер на ангажиментите за разходи, които могат да бъдат поети през 2016 година, като наличните към края на годината поети ангажименти за разходи не могат да надвишават 30% от средногодишния размер на отчетените разходи за последните четири години; ограничението не се прилага за ангажименти за разходи, финансирани за сметка на помощи и дарения.

13. На основание чл.125, ал.1 от ЗПФ оправомощава кмета на общината да извършва компенсирани промени:

13.1. В частта за делегираните от държавата дейности – между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

13.2. В частта за местните дейности – между утвърдените разходи в рамките на една дейност или от една дейност в друга, без да изменя общия размер на разходите.

13.3. В разходната част на бюджета за сметка на резерва за непредвидени и/или неотложни разходи по т. 1.3.2. от настоящето решение.

14. Възлага на кмета:

14.1. Да организира и утвърди разпределението на бюджета по параграфи и тримесечия на Първостепенния разпоредител с бюджет, както и на всички Второстепенни разпоредители.

14.2. Да информира общинския съвет в случай на отклонение на средния темп на нарастване на разходите за местни дейности и да предлага конкретни мерки за трайно увеличаване на бюджетните приходи и/или трайно намаляване на бюджетните разходи.

14.3. Да разработи детайлен разчет на сметките за средства от Европейския съюз по отделните общински проекти, в съответствие с изисквания на съответния Управляващ орган и на МФ, включително и да извършва вътрешни компенсирани промени по показателите.

14.4. Да извършва служебна корекция на бюджет 2016г. по приходната и разходната му част за обезщетения получени от Застрахователни компании.

15. Упълномощава кмета при спазване изискванията на чл.126 от Закона за публичните финанси, да предоставя временни свободни средства от общинския бюджет и от сметките за средства от ЕС за плащания, които Община Русе има по проекти, финансирани със средства от Европейския съюз, по други международни, национални и други програми, включително и на бюджетни организации, чиито бюджет е част от общинския бюджет.

16. Упълномощава кмета:

16.1. Да разработва и възлага подготовката на общински програми и проекти и да кандидатства за финансирането им със средства по Европейски структурни и инвестиционни фондове и от други донори, по международни, национални програми и други програми и от други източници за реализиране на годишните цели на общината и за изпълнение на общинския план за развитие.

16.2. Да кандидатства за средства от централния бюджет и други източници за финансиране на плащанията и за съфинансиране на общински програми и проекти.

16.3. Да сключи договори с Министерство на културата за съвместно финансиране на културни институти, както следва:

16.3.1. ДТ „Сава Огнянов”

16.3.2. Държавна опера

16.3.3. Държавен куклен театър.

17.Дава съгласието си Второстепенните разпоредители с бюджет от функция „ Почивно дело, култура и религиозни дейности“, група „Култура“ да прилагат системата на делегирани бюджети, като събраните собствени приходи остават за техни цели, съгласно Приложение №1А.

18. Одобрява План сметка на дейност „Чистота“ за 2016г., съгласно Приложение №32.

19. Приема размера на просрочените вземания, които се предвижда да бъдат събрани през 2016г. Приложение №33.

20.Определя размера на просрочените задължения от 2015г., които ще бъдат разплатени от бюджета на 2016г. – в размер на 0лв. Приложение №34.

21. Приема за сведение Протокола от публичното обсъждане на бюджета, съгласно Приложение №35.

**5 Точка**

**Приемане на Решение за установяване позицията на Община Русе по повод въпроси от дневния ред на редовно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 24.02.2016 г.**

 **Чл.-кор. проф. Хр. Белоев:** Госпожа Шилкова, а г-н Наков.

 **Г-н Д. Наков:** Благодаря, г-н Председателю. Уважаеми общински съветници, във връзка с осъществяването на заседание на Общо събрание на Асоциацията по ВиК, която обслужва водоснабдяване и канализация Русе, което ще бъде насрочено за 24 февруари се предлага решение на Общинския съвет. Има следния вид: При невъзможност за лично участие на кмета на Община Русе в заседанието на Общото събрание на Асоциацията по ВиК на обособената територия обслужваща от ВиК ООД – Русе, насрочено за 24.02.2016 г. от 11:00 часа ...

 **Чл.-кор. проф. Хр. Белоев:** Материалът е раздаден, г-н Наков. Може не така подробно.

 **Г-н Д. Наков:** Добре. Значи, предложението е раздадено, защото беше извънредна точка и не знам всички дали ...

 **Чл.-кор. проф. Хр. Белоев:** Раздадена е.

 **Г-н Д. Наков:** Добре, няма забележки. Поддържаме така представения материал ако има въпроси насреща съм.

 **Чл.-кор. проф. Хр. Белоев:** Имате думата за въпроси, изказвания. Не виждам. Гласуваме по точката. (коментар от зала не се чува) Ще изчакаме да стартира системата. Имаме ли готовност? (коментар от зала не се чува) Да, стартираме системата, моля гласувайте.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 103**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл. 198е, ал. 3 и 5 от Закона за водите, във връзка с чл. 5, ал. 5 и 6 от Правилника за организацията и дейността на асоциациите по водоснабдяване и канализация, Общински съвет – Русе реши:

I.При невъзможност за лично участие на Кмета на Община Русе в заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 24.02.2016 год. от 11,00 часа в Зала №1 на Областна администрация - Русе, оправомощава г-н Димитър Наков – Заместник-Кмет на Община Русе с ресор „Устройство на територията” да представлява Община Русе на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено в горепосочените време и място.

II.Оправомощава представителя на Община Русе да подкрепи и да гласува положително по точките от дневния ред на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 24.02.2016 год. от 11,00 часа в Зала №1 на Областна администрация - Русе, както следва:

1.Приемане на отчета за дейността на Асоциацията по ВиК – Русе за 2015 г.

 2.Приемане на отчета за изпълнението на бюджета на Асоциацията по ВиК – Русе.

 3.Приемане на бюджета на Асоциацията по ВиК – Русе за 2016 г.

 4.Приемане на решение за принципно съгласие, активите – ВиК системи и съоръжения, намиращи се на територията на с. Топчии, с. Просторно, с. Равно и с. Каменово, включени в списъците по Приложение 1 на окончателните протоколи за разпределяне на собствеността на община Ветово, да бъдат предоставени както следва: тези на с. Топчии и с. Просторно – на Община Разград, Област Разград и тези на с. Равно и с. Каменово - на Община Кубрат, Област Разград, като „Водоснабдяване и канализация“ ООД – Русе да ги отпише от счетоводния си баланс.

 5.Информация относно писмо с изх. №09-01-261/19.06.2015 год. на Община Русе и писмо с изх. №15-00-27/04.08.2015 год. на Община Борово, с искане за предоставяне на ВиК системите и съоръженията на територията на с. Тетово, Община Русе и селата Батин, Горно Абланово и Екзарх Йосиф за стопанисване, поддържане и експлоатация на „Водоснабдяване и канализация“ ООД – Русе и предстоящите задачи за Асоциацията по ВиК – Русе през 2016 год.

 6.Други.

III.При настъпване на промени в процеса на обсъжданията на въпросите от дневния ред на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 24.02.2016 год. от 11,00 часа в Зала №1 на Областна администрация - Русе, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**Чл.-кор. проф. Хр. Белоев:** Поради изчерпване на дневния ред закривам сесията.

**Забележка:** Протоколите с резултатите от поименното гласуване по точки 1, 2 и 4 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**